Асоба і творчасць выдатнага празаіка і грамадскага дзеяча, народнага пісьменніка Беларусі Васіля Быкава (19.06.1924 – 22.06.2003) па-ранейшаму прыцягвае вялікую ўвагу аматараў не толькі прыгожага пісьменства, але і выяўленчага мастацтва. Бо, як вядома, пасля заканчэння школы-сямігодкі ў вёсцы Кублічы Ушацкага раёна Васіль Быкаў у 1939 – 1940 гг. навучаўся ў Віцебскай мастацкай вучэльні, дзе яшчэ раней сфармавалася знакамітая школа жывапісу пад кіраўніцтвам сусветна вядомых мастакоў Марка Шагала і Казіміра Малевіча. Спачатку юнак быў залічаны на мастацкае аддзяленне, а потым перавёўся на скульптурнае. На жаль, матэрыяльныя цяжкасці прымусілі В. Быкава пакінуць навучанне, пасля чаго будучы пісьменнік паступіў у Віцебскую школу фабрычна-заводскага навучання № 5, дзе ў чэрвені 1941 г. экстэрнам здаў экзамены за дзясяты клас.